Xirivella posa per primera vegada un autobús gratuït per a l'alumnat de l'EBAU
16 de maig de 2024

(Xirivella, 15/05/2024). L'alumnat de Xirivella que s'examinen aquest any de l'Avaluació del Batxillerat per a l'Accés a la Universitat (EBAU) podran anar a les proves per primera vegada amb autobús gratuït que l'Ajuntament de Xirivella posa a la seua disposició. L'alumnat dels IES Gonzalo Anaya i Ramon Muntaner podran fer ús del servei durant els tres dies de les proves.

Paqui Bartual assegura haver recollit la petició de la comunitat educativa dels centres de secundària de la localitat. “Hem considerat oportú facilitar el desplaçament de l'alumnats en aquests dies que són tan importants en la seua trajectòria educativa i garantint el seu trasllat volem contribuir a la seua tranquil·litat perquè només hagen de preocupar-se de fer tan bé com siga possible les seues proves”.

L'autobús eixirà des del lateral de l'edifici de l'ajuntament el dia 4 de juny a les 7.30 i els dies 5 i 6 a les 8 hores. Les persones interessades hauran de reservar la seua plaça en el seu centre educatiu. A més, amb l'objectiu de facilitar l'estudi, des del passat 2 de maig la biblioteca central obri en horari especial d'estudi. Fins al 30 de juny, la biblioteca està oberta entre setmana de manera ininterrompuda de 9.00 a 00.00 h i els caps de setmana, de 9 a 14 hores i de 16 a 22 hores.